Osnabriukas

Osnabriukas () – miestas Vokietijos šiaurės vakaruose. Trečiasis pagal dydį Žemutinėje Saksonijoje (po Hanoverio ir Braunšveigo). 163 286 gyventojų (2008 m.). Jis yra tarp Miunsterio ir Brėmeno prie sienos su Šiaurės Reinu-Vestfalija.

 Istorija 
Osnabriukas plėtėsi kaip turgaus vieta šalia vyskupystės centro, kurį įkūrė Karolis Didysis, frankų karalius, 780 m. Prieš 803 m. miestas tapo Osnabriuko vyskupo-princo sostinė. Nors tiksli data nežinoma, manoma, kad Osnabriukas yra seniausia vyskupystė Žemutinėje Saksonijoje.

Teigiama, kad 804 m. Karolis Didysis čia įkūrė Gymnasium Carolinum (mokyklą). Tokiu atveju tai būtų seniausia mokykla Vokietijoje. Tačiau daug istorikų mano, kafd tai teigiantis dokumentas suklastotas.

Arnulfas Karintietis 889 m. miestui suteikė verslo, muitų ir monetų kalimo privilegijas. Osnabriukas pirmąkart pavadintas "miestu" 1147 m. Po 1157 m. Frydrichas I Barbarosa suteikė įtvirtinimų privilegiją (Befestigungsrecht). Dalis viduramžių įtvirtinimų ir daug bokštų išliko iki šių dienų. XII a. Osnabriukas tapo Hanzos sąjungos ir Vestfalijos miestų federacijos nariu.

Daugiausiai raganų medžioklių mieste įvyko 1561-1639 m., kuomet dėl Reformacijos ir religinių karų buvo didelė socialinė įtampa. 1582 m., valdant merui Hamacheriui (1565–1588 m.), buvo nužudytos 163 moterys, apkaltinus raganavimu ir sudeginus. Kai Dr. Pelsneris buvo meras 1636–1639 m. daugiau nei 40 moterų buvo nužudyta. Iš viso dėl ragananimo buvo nužudyta 276 moterys ir 2 vyrai.

1632 m. gimnazijos vietoje įkurtas Jėzuitų universitetas. Po metų jį uždarė švedai. 1643-1648 m. Miunsteryje ir Osnabriuke vykusios derybos baigėsi Vestfalijos taika.

1803 m. miestas atiteko Hanoverio elektoratui Vokietijoje vykstant sekuliarizacijai, o 1806 m. trumpam Prūsijos karalystei. Osnabriukas priklausė Vestfalijos karalystei 1807–1810 m., kol atiteko Pirmajai Prancūzijos imperijai. Po Napoleono karų miestas tapo Hanoverio karalystės dalimi 1815 m.

1866 m. po Austrijos-Prūsijos karo, Osnabriukas atiteko Prūsijai ir įėjo į Hanoverio provinciją. Po Antrojo Pasaulinio karo Vakarų Vokietijai peržiūrėjus žemių ribas, Osnabriukas atiteko Žemutinei Saksonijai 1946 m.

 Turistiniai objektai 
 Rotušė
 Švento Petro katedra, pastatyta XI a. Ji turėjo du fasado bokštus, kurie iš pradžių buvo tokio pat dydžio. 1502-1543 pietvakarių bokštas buvo padidintas, kad jame tilptų varpai.
 Heger Tor ("Heger Vartai"), paminklas Osnabriuko kariams, kurie žuvo Vaterlo mūšyje (1815 m.).
 Bucksturm, seniausias bokštas mieste, anksčiau miesto sienų dalis. Čia kalėdavo moterys, apkaltintos raganavimu.
 Ruwe Fontanas" (1985 m.), sukurtas miesto 1200 metų jubiliejui.
 Gladiatorius 2000 (1986 m.), didelis paveikslas (45 × 6 m), kurį nutapė Nicolae Covaci.
 Felix Nussbaum Haus, galerija ir muziejus, skirtas žydų menininkui ir tapytojui Felix Nussbaum, kuris mirė per Holokaustą.
 Kalkriese Museum, esantis Teutonų miške, kur germanų gentys, vadovaujamos Arminijaus sunaikimo tris romėnų legionus. Čia yra mūšio lauke iškastų artefaktų.

 Įžymūs žmonės 

Osnabriuke gimė rašytojas Erich Maria Remarque, tapytojai Friedrich Vordemberge-Gildewart ir Felix Nussbaum. Čia gimė ir užaugo britų karalius Jurgis I, be to poetas Johann Ernst Hanxleden, Vokietijos prezidentas Christian Wulff. Iš Osnabriuko kilęs regio muzikantas Džentelmenas, grupė Waterdown, aktorė Birgitta Tolksdorf, iškilusi Amerikos televizijoje aštuntame dešimtmetyje, Peter van Pels, Anos Frank meilės objektas. Garsus vokiečių teatro ir kino aktorius Mathias Wieman irgi kilęs iš šio miesto.

Iš Osnabriuko yra aukšto rango politikų: Vokietijos prezidentas Christian Wulff, kancleris Olaf Scholz.

 Miestų partnerystė 
Osnabriuko miestai-partneriai:
 Harlemas, Olandija, nuo 1961 m.
 Anžė, Prancūzija, nuo 1964 m.
 Derbis, Jungtinė Karalystė, nuo 1976 m.
 Greifsvaldas, Vokietija, nuo 1988 m.
 Tverė, Rusija, nuo 1991 m.
 Evansvilis, JAV, nuo 1991 m.
 Gvangmjeongas, Pietų Korėja, nuo 1997 m.
 Čanakalė, Turkija, nuo 2004 m.
 Vila Realas, Portugalija, nuo 2005 m.
 Hefėjus, Kinija, nuo 2006 m.

 Nuorodos 
 Oficiali Osnabriuko miesto svetainė (vokiečių, prancūzų, anglų, olandų, potugalų, turkų, rusų, lenkų, ispanų, italų, švedų k.)

Kategorija:Vokietijos universitetiniai miestai